section_heading: Margareta Krstić
paragraph_text: Najpoznatija umjetnica s područja općine Jelenje je Margareta Krstić iz Podkilavca, slikarica i keramičarka. Međunarodni je ugled stekla svojim keramičkim figuricama koje stvara u tri tematska ciklusa: Kako su živjeli i oblačili se naši stari, Jaslice te Marijanski ciklus. Uz Hrvatsku, izlagala je i u Italiji, Poljskoj, Srbiji, Sloveniji, New Yorku… Na Trgu mlikarice, u prostoru do Privredne banke Zagreb, nalazi se njezin stalni izložbeni postav. Dobitnica je godišnje nagrade Općine Jelenje za 2010. godinu, 2012. osvojila je nagradu za najboljeg stranog izlagača na izložbi 100 jaslica u Rimu, a vlasnica je i mnogih drugih međunarodnih priznanja.